December

December (tež: hodownik) je dwanaty a posledni měsac lěta w Gregorianiskej protyce. Wón ma 31 dnjow.

Druhe pomjenowanje "hodownik" pokazuje na to, zo padnje do tutoho měsaca wažny cyrkwinski swjedźeń, hody: patoržica (24. decembra), 1. a 2. swjaty dźeń (25. a 26. decembra), zdźěla so tež 27. december jako 3. swjaty dźeń swjeći. Tež swjedźeń silwestra padnje do decembra a je zdobom posledni dźeń lěta.

W něhdyšej romskej protyce bě december poprawom dźesaty měsac (přir. łać. decem = dźesać) 304 dnjow trajaceho měsačkoweho kalendra. W lěće 153 do Krystusa wšak so spočatk lěta wo dwaj měsacaj doprědka sćahny, tak zo poćah mjez mjenom a ličenjom wotpadny.

December započnje so ze samsnym dnjom tydźenja kaž september.

Padnje-li 29., 30. abo 31. december na póndźelu, da přiliča so dny wot póndźele prěnjemu protykowemu tydźenju přichodneho lěta.

Kategorija:Měsac